กบข.ปิดจุดอ่อนดอกเบี้ย-ค่าเงินได้ผลตอบแทนดี
กบข.ชิงปรับพอร์ตตราสารหนี้ก่อนลดดอกเบี้ย ปิดความเสี่ยงค่าเงิน ทั้งพอร์ตหุ้นตราสารหนี้ต่างประเทศ
30 พ.ค. 2556

กบข.ชิงปรับพอร์ตตราสารหนี้ก่อนลดดอกเบี้ย ปิดความเสี่ยงค่าเงิน ทั้งพอร์ตหุ้นตราสารหนี้ต่างประเทศ 
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า คณะกรรมการนโยบายการเงิน (กนง.) ปรับลดดอกเบี้ยนโยบายลง 0.25% ถือว่าเป็นไปตามที่คาด และก่อนหน้านี้ กบข.ได้ปรับพอร์ตตราสารหนี้ มาเป็นพันธบัตรระยะกลางและยาวมากขึ้นรองรับไว้แล้ว ดังนั้น ดอกเบี้ยที่ลดลงไม่กระทบต่อผลตอบแทนการลงทุนของ กบข. โดยคาดว่าผลตอบแทนจากพันธบัตรในประเทศน่าจะอยู่ในระดับ 34% ได้ 
สำหรับดัชนีหุ้นไทยปรับตัวลดลงเกือบ 18 จุด หลังดอกเบี้ยลด 0.25% นั้นมองว่าเป็นการขายหุ้นเมื่อรับรู้ข่าว (Sale on Fact) และหุ้นอาจปรับตัวลดลงบ้าง จากแรงขายทำกำไร เนื่องจากในปีนี้ตลาดหุ้นไทยปรับตัวดีมาก ซึ่ง กบข.สามารถสร้างผลตอบแทนได้ชนะตลาดหุ้นเล็กน้อย
อย่างไรก็ตาม โดยหลักการผลการลดดอกเบี้ยอาจส่งผลกระทบให้ปริมาณเงินทุนต่างชาติไหลเข้าลงทุนในไทยน้อยลง แต่ กบข.ได้เตรียมรับกับความผันผวนของค่าเงินบาทไว้ 
สำหรับตราสารหนี้ต่างประเทศ กบข.ได้บริหารความเสี่ยงอัตราแลกเปลี่ยนทั้งจำนวน 100% ซึ่งทำมาโดยตลอด ในส่วนหุ้นต่างประเทศนั้น ได้ทยอยป้องกันเพิ่มขึ้นมาจาก 3040% จนมีสัดส่วนประมาณ 50% ของพอร์ตลงทุน ซึ่งถือว่าเพียงพอแล้ว โดยหุ้นและตราสารหนี้ต่างประเทศคิดเป็นสัดส่วน 20% ของพอร์ตลงทุนทั้งหมด